甘露亭詩
作者：李覯
朝代：宋

paragraphs: 乾坤父母莫匪慈，胚胎億兆成角覊。
其間哺乳不及處，有時泣殺呱呱兒。
南川上游號沃野，景祐丙子嘗凶饑。
新田始苗舊穀罄，十室八九無晨炊。
伏陰何者不仁甚，釀作水災來助之。
煙煤刷天雨汁黑，嘔山泄谷爭奔馳。
橫流一夜打城郭，萬弩竊發穿毛皮。
東隅有洲尸揖揖，如蟻欲走遭水圍。
屋根無力樹腰折，蛟蜃食人猶擇肥。
濤波一望萬山阻，六親不得相扶持。
國子劉公好仁者，惟時假守茲軍麾。
民生在我不在命，告舟往救無敢違。
童兒赤立婦女困，載之刳木何纍纍。
泥沙外冷內饑渴，口噤不語如狂癡。
牽攣坐卧滿府舍，賦以酒飲加饘糜。
隨流往往亦不死，遠在百里無人知。
捐金購得問氏姓，召使親族携之歸。
司農倉廩盡發出，不待奏報先施爲。
有餘況可補不足，大賈蓄家如響隨。
來瞻去察夜繼晝，赤熱不忍蔭華榱。
由斯一郡十萬戶，餓膚日月生膏脂。
存者相保沒者葬，唐虞仁壽重敺躋。
聖主養賢賢養物，氣和郁郁通高卑。
城西老宮古松徑，一朝墜露甘如飴。
千柯萬葉結不解，玉階瓊樹光離離。
甿俗奔走競觀覩，手攀口吮同齎咨。
學老之人周氏子，好善不類黄冠師。
欲令事迹絢久遠，築亭其地高巍巍。
公之歸朝不可借，松樹至今猶未衰。
我作此詩揭亭上，他年墮淚如羊碑。